Andile Lungisa wys borgtog van die hand | Maroela Media
Andile Lungisa (Foto: Raahil Sain/ANA)
Andile Lungisa, wie se aansoek om borgtog Vrydag in die hooggeregshof in Grahamstad op toegestaan is, het die borgtog van die hand gewys en besluit om agter tralies te bly.
Ayongezwa Lungisa, woordvoerder van die Lungisa-familie, het gesê die familie het Andile aangeraai om in die tronk te bly tot 'n uitspraak in die konstitusionele hof gelewer is, en hy het ingestem.
Hy is borgtog van R10 000 toegestaan in sy aanrandingsaak ná hy 'n DA-raadslid met 'n glasbeker oor die kop geslaan het. Die voorval het tydens 'n chaotiese Nelson Mandelabaai-raadsvergadering in Oktober 2016 plaasgevind.
"Ná die uitspraak in die hoogste hof van appèl op 9 September 2020 het die wetsgehoorsame burger, Andile Lungisa, hom op 17 September 2020 vrywillig aan wetstoepassers oorgegee," lui 'n verklaring deur die familie.
Andile het aansoek gedoen dat sy borgtog verleng moet word, terwyl hy by die konstitusionele hof aanklop.
"Ná die borgtog toegestaan is, het ons met Andile gesels. Ons het saamgestem dat die borgtog 'n teken van oorwinning is, maar dat hy vir kulturele oorweging in aanhouding sal bly totdat die konstitusionele hof uitspraak lewer oor sy appèl. Intussen moet hy voldoen aan die opdrag van die hof en korrektiewe dienste."
Die familie ontken dat die besluit, om Andile in die tronk te hou, gebeur in die lig van uitsprake deur die Nasionale Vervolgingsgesag (NVG) dat Andile die proses wil verleng. "Die wanhopige NVG voer verder aan dat Andile besig is om homself uit sy regstryd om te koop. Ná sy borgtog in die Grahamstad-hooggeregshof toegestaan is, moet die NVG eerder 'n nuwe storie probeer soek, want hierdie opgemaakte storie het wettig nie enige gronde nie."
Lungisa het op 17 September by die Noord-Einde-tronk in Port Elizabeth aangemeld om tronkstraf te begin uitdien nadat hy reeds in 2018 aan aanranding skuldig bevind is en tot twee jaar tronkstraf gevonnis is. Lungisa sou tronkstraf begin uitdien nadat die appèlhof in Bloemfontein vroeër die maand sy appèl teen sy skuldigbevinding van die hand gewys het. Hy het toe 'n aansoek by die konstitusionele hof ingedien en 'n nuwe borgtogaansoek gebring.
Lungisa het tydens sy verhoor onskuldig gepleit en gesê hy het uit selfverdediging opgetree.
Ou zuma het sy kaders mooi geleer hoe om met die siek regstelsel te werk.Die land se regstelsel is net so groot grap as wat die ANC is.
Wat 'n belediging vir ons Regstelsel! Hy baklei om uit die gevangenis te bly, beledig die Regters, laat die Staat al die onkoste aangaan, en nou kies hy om te bly!
Wonder of die geld kraantjie toegedraai is of opgedroog het….
Kulturele oorweging regtig? Laat hy sit klaar! Hy kan sommer nog langer sit en Ace sal mos vir hom sorg shame idioot
Hoe doen jy aansoek om borg en dit word toegestaan as jy reeds skuldig bevind en gevonnis is ? Wetsgehooraam ? In wie se wereld ?